AaFK-treneren forsvarer Riise: – Ikke så ille som folk skal ha det til
ARTIKKELEN ER OVER TRE ÅR GAMMEL John Arne Riise står fortsatt uten seier i Tippeligaen etter hjemkomsten fra det store utland – og ligger på 157. plass på VG-børsen. VG har sett på kampene storebror Riise har spilt for AaFK, og poengfangsten har vært laber med 35-åringen på banen. Ser man isolert på de 335 minuttene Riise har spilt har klubben null «seirer», én «uavgjort» og fem «tap». Målforskjell: 2 – 8. BAKGRUNN: Krise-tall for Riise i Aalesund Det mener Aalesund-trener Trond Fredriksen gir en uriktig fremstilling av Riises prestasjoner– Statistikk lyver aldri, men... Det med børskarakterer er en enkeltmannvurdering. Å legge alt i børskarakterer synes jeg blir urettferdig, sier Fredriksen på telefon til VG. – Hvis du ser på hvem vi har møtt i disse kampene så er det tøff motstand. Prestasjonene har vært gode i de seriekampene han har spilt. – Han var uheldig mot Viking på hjemmebane som resulterte i et balltap og mål imot . Men ser man på summen av de to andre kampene, pluss den uheldige involveringen, så er det ikke så ille som de skal ha det til. Han sier at det er lett å lese seg blind på statistikk og vil heller ikke være med på en heksejakt på storebror Riise. – Når det butter imot, spesielt med spillere som John Arne, så skal det slås stort opp. Det handler ikke kun om John Arne, det handler om laget som helhet, sier Fredriksen og legger samtidig til at han synes samtlige spillere har underprestert i cupen. – I cupen har ikke han, eller vi levert i det hele tatt. Det gjelder ikke bare John Arne, men hele stallen. Der har ikke vi som lag levert i det hele tatt. HUSKER DU?: Aalesund ute av cupen – tapte på straffer mot BrattvågTidligere landslagsspiller og nåværende sportsleder i Sunnmørsposten Helge Skuseth uttalte til VG i går at han mener Riise blir brukt feil i Aalesund. Han mener ikke 35-åringen har fysikken til å spille sentral midtbane. – Riise har blitt satt i en midtbanerolle kroppen hans ikke har vært klar for, uttalte Skuseth. Det er en mening som vekker reaksjoner hos Fredriksen. – Det synes jeg er en rar uttalelse. Han har spilt sentral midtbane og der får han brukt ferdighetene som han har på best måte. Fra den posisjonen har han levert i de kampene, selv om det ikke har vært gnistrende. Han mener at Riise må få tid til å tilpasse seg Tippeliga-fotball og lover en 35-åring som bare kommer til å bli bedre. – Hvis vi kan være litt tålmodig med han, så kan han vise hva han er god for. Når vi får litt mer fart på bena, at han forflytter seg raskere på banen, så kommer vi til å se en mye bedre John Arne i Tippeligaen. John Arne Riise har ikke besvart VGs henvendelse mandag ettermiddag.
Aalesund-trener Trond Fredriksen (38) forsvarer bruken av John Arne Riise, til tross for at klubben ennå ikke har vunnet med 35-åringen på banen.